CELEX: 32022D0907
Language: el
Date: 2022-06-01 00:00:00
Title: Εκτελεστική απόφαση (ΕΕ) 2022/907 της Επιτροπής της 1ης Ιουνίου 2022 σχετικά με την αίτηση καταχώρισης της Ευρωπαϊκής Πρωτοβουλίας Πολιτών με τίτλο «Good Clothes, Fair Pay» (Καλά ρούχα, δίκαιες αμοιβές) σύμφωνα με τον κανονισμό (ΕΕ) 2019/788 του Ευρωπαϊκού Κοινοβουλίου και του Συμβουλίου (Το κείμενο στην αγγλική γλώσσα είναι το μόνο αυθεντικό)

10.6.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 157/13
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2022/907 ΤΗΣ ΕΠΙΤΡΟΠΗΣ
         της 1ης Ιουνίου 2022
         σχετικά με την αίτηση καταχώρισης της Ευρωπαϊκής Πρωτοβουλίας Πολιτών με τίτλο «Good Clothes, Fair Pay» (Καλά ρούχα, δίκαιες αμοιβές) σύμφωνα με τον κανονισμό (ΕΕ) 2019/788 του Ευρωπαϊκού Κοινοβουλίου και του Συμβουλίου
         (Το κείμενο στην αγγλική γλώσσα είναι το μόνο αυθεντικό)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2019/788 του Ευρωπαϊκού Κοινοβουλίου και του Συμβουλίου, της 17ης Απριλίου 2019, σχετικά με την Ευρωπαϊκή Πρωτοβουλία Πολιτών (1), και ιδίως το άρθρο 6 παράγραφοι 2 και 3,
         Εκτιμώντας τα ακόλουθα:
         
                     (1)
                  
                  
                     Στις 4 Απριλίου 2022, υποβλήθηκε στην Επιτροπή αίτηση καταχώρισης Ευρωπαϊκής Πρωτοβουλίας Πολιτών με τίτλο «Good Clothes, Fair Pay».
                  
               
                     (2)
                  
                  
                     Στόχος της πρωτοβουλίας, όπως εκφράζεται από τους διοργανωτές, είναι να κληθεί η Επιτροπή να προτείνει νομοθεσία που θα υποχρεώνει τις επιχειρήσεις που δραστηριοποιούνται στον τομέα της ένδυσης και της υπόδησης να επιδεικνύουν τη δέουσα επιμέλεια όσον αφορά τις ελάχιστες αποδοχές διαβίωσης στην αλυσίδα εφοδιασμού τους, επιτυγχάνοντας τους ακόλουθους στόχους: α) τη συμπλήρωση και την αξιοποίηση του «πλαισίου της ΕΕ για τη βιώσιμη εταιρική διακυβέρνηση» και της «οδηγίας της ΕΕ για επαρκείς κατώτατους μισθούς»· β) την υποχρέωση των επιχειρήσεων να εντοπίζουν, να προλαμβάνουν και να μετριάζουν τις δυσμενείς επιπτώσεις στο ανθρώπινο δικαίωμα σε ελάχιστες αποδοχές διαβίωσης και στην ελευθερία του συνεταιρίζεσθαι και στα δικαιώματα συλλογικής διαπραγμάτευσης· γ) τη μείωση της φτώχειας στην Ένωση και παγκοσμίως, με ιδιαίτερη προσοχή στην κατάσταση των γυναικών, των μεταναστών/-τριών και των εργαζομένων με επισφαλείς συμβάσεις, καθώς και στην ανάγκη καταπολέμησης της παιδικής εργασίας· δ) την απαγόρευση αθέμιτων εμπορικών πρακτικών, που προκαλούν ή συμβάλλουν σε πραγματικές και δυνητικές βλάβες στους εργαζομένους στον τομέα της ένδυσης και της υπόδησης, και την προώθηση θεμιτών πρακτικών αγοράς· ε) την παροχή του δικαιώματος ενημέρωσης των καταναλωτών σχετικά με τις επιχειρήσεις στον τομέα της ένδυσης και της υπόδησης· στ) τη βελτίωση της διαφάνειας και της λογοδοσίας των επιχειρήσεων στον τομέα της ένδυσης και της υπόδησης.
                  
               
                     (3)
                  
                  
                     Στο παράρτημα παρέχονται περαιτέρω λεπτομέρειες σχετικά με το αντικείμενο, τους στόχους και το ιστορικό της πρωτοβουλίας. Οι διοργανωτές ισχυρίζονται ότι ο νόμιμος κατώτατος μισθός σε πολλά κράτη μέλη αντιπροσωπεύει μόνο ένα μικρό ποσοστό των ελάχιστων αποδοχών διαβίωσης και ότι, στις μεγάλες χώρες παραγωγής ενδυμάτων εκτός της Ένωσης, ο νόμιμος κατώτατος μισθός είναι κατά μέσο όρο μικρότερος από το 50 % του αναγκαίου ποσού για μια βασική αξιοπρεπή ζωή. Στο πλαίσιο αυτό, παραπέμπουν στην Οικουμενική Διακήρυξη για τα Ανθρώπινα Δικαιώματα και στο άρθρο 7 του Διεθνούς Συμφώνου για τα οικονομικά, κοινωνικά και πολιτιστικά δικαιώματα, τα οποία περιλαμβάνουν το δικαίωμα σε αμοιβή που παρέχει στους εργαζομένους και τις οικογένειές τους, τουλάχιστον, αξιοπρεπή διαβίωση. Οι διοργανωτές υποστηρίζουν ότι η αντιμετώπιση του ζητήματος των ελάχιστων αποδοχών διαβίωσης στον τομέα της ένδυσης και της υπόδησης θα συμβάλει στην επίτευξη των στόχων της Ατζέντας του 2030 για τη βιώσιμη ανάπτυξη (2), και συγκεκριμένα στην εξάλειψη της φτώχειας, στην ισότητα των φύλων, στην αξιοπρεπή εργασία και στη βιώσιμη παραγωγή και κατανάλωση. Οι διοργανωτές τονίζουν επίσης ότι η αντιμετώπιση του ζητήματος των χαμηλών μισθών θα καταπολεμήσει έναν από τους βασικούς παράγοντες που οδηγούν στην παιδική εργασία, σύμφωνα με τη δέσμευση της Επιτροπής για την εξάλειψη της παιδικής εργασίας, η οποία, σύμφωνα με την Επιτροπή, πρέπει να παραμείνει στην πρώτη γραμμή όλων των σχετικών τομέων πολιτικής. Οι σχετικές επιχειρήσεις θα πρέπει να υποχρεούνται να παρακολουθούν και να κοινοποιούν την πρόοδο των μέτρων μετριασμού που θα λαμβάνουν στο πλαίσιο της οικείας διαδικασίας δέουσας επιμέλειας. Οι διοργανωτές υποστηρίζουν ότι η Επιτροπή μπορεί να προτείνει κατάλληλες και θεμιτές μεθοδολογίες για τον προσδιορισμό των ελάχιστων αποδοχών διαβίωσης, οι οποίες στη συνέχεια μπορούν να λαμβάνονται υπόψη στις μισθολογικές διαπραγματεύσεις στον τομέα αυτόν. Οι διοργανωτές ζητούν επίσης τη θέσπιση νομοθεσίας για την αντιμετώπιση των αθέμιτων εμπορικών πρακτικών στον εν λόγω τομέα, με βάση την οδηγία (ΕΕ) 2019/633 του Ευρωπαϊκού Κοινοβουλίου και του Συμβουλίου (3).
                  
               
                     (4)
                  
                  
                     Τέλος, στο παράρτημα, οι διοργανωτές ζητούν να βελτιωθεί η διαφάνεια στον εν λόγω τομέα μέσω της υποχρέωσης των επιχειρήσεων να δημοσιεύουν ορισμένες πληροφορίες σχετικά με την παραγωγή στις αλυσίδες εφοδιασμού τους και μέσω του δικαιώματος πληροφόρησης των καταναλωτών σχετικά με τις πραγματικές και τις δυνητικές αρνητικές επιπτώσεις που σχετίζονται με τους μισθούς και τις επισφαλείς συμβατικές ρυθμίσεις. Οι διοργανωτές υπέβαλαν σχέδιο πρότασης οδηγίας που καλύπτει αρκετά στοιχεία για την επίτευξη των στόχων αυτών προς υποστήριξη της πρωτοβουλίας τους.
                  
               
                     (5)
                  
                  
                     Όσον αφορά τους στόχους της πρωτοβουλίας, η Επιτροπή έχει την εξουσία να υποβάλει πρόταση νομικής πράξης που θα υποχρεώνει τις επιχειρήσεις που δραστηριοποιούνται στον τομέα της ένδυσης και της υπόδησης να επιδεικνύουν τη δέουσα επιμέλεια όσον αφορά τις ελάχιστες αποδοχές διαβίωσης στην αλυσίδα εφοδιασμού τους βάσει των άρθρων 50 και 114 της Συνθήκης.
                  
               
                     (6)
                  
                  
                     Για τον λόγο αυτόν, κανένα μέρος της πρωτοβουλίας δεν βρίσκεται καταφανώς εκτός του πλαισίου των αρμοδιοτήτων της Επιτροπής δυνάμει των οποίων μπορεί να υποβάλει πρόταση για την έκδοση νομικής πράξης της Ένωσης με σκοπό την εφαρμογή των Συνθηκών.
                  
               
                     (7)
                  
                  
                     Το εν λόγω συμπέρασμα δεν προδικάζει την εκτίμηση του κατά πόσον πληρούνται, στην προκειμένη περίπτωση, οι συγκεκριμένες πραγματικές και ουσιαστικές προϋποθέσεις που απαιτούνται για να ενεργήσει η Επιτροπή, συμπεριλαμβανομένης της τήρησης των αρχών της αναλογικότητας, της επικουρικότητας και του σεβασμού των θεμελιωδών δικαιωμάτων.
                  
               
                     (8)
                  
                  
                     Η ομάδα των διοργανωτών έχει προσκομίσει επαρκείς αποδείξεις ότι πληροί τις απαιτήσεις που προβλέπονται στο άρθρο 5 παράγραφοι 1 και 2 του κανονισμού (ΕΕ) 2019/788 και έχει ορίσει τα πρόσωπα επικοινωνίας σύμφωνα με το άρθρο 5 παράγραφος 3 πρώτο εδάφιο του εν λόγω κανονισμού.
                  
               
                     (9)
                  
                  
                     Η πρωτοβουλία δεν είναι κατάφωρα καταχρηστική, επιπόλαια ή κακόβουλη ούτε αντίκειται εμφανώς στις αξίες της Ένωσης σύμφωνα με το άρθρο 2 της Συνθήκης για την Ευρωπαϊκή Ένωση και στα δικαιώματα που κατοχυρώνονται στον Χάρτη των Θεμελιωδών Δικαιωμάτων της Ευρωπαϊκής Ένωσης.
                  
               
                     (10)
                  
                  
                     Επομένως, η πρωτοβουλία με τίτλο «Good Clothes, Fair Pay» θα πρέπει να καταχωριστεί.
                  
               
                     (11)
                  
                  
                     Το συμπέρασμα ότι πληρούνται οι προϋποθέσεις καταχώρισης δυνάμει του άρθρου 6 παράγραφος 3 του κανονισμού (ΕΕ) 2019/788 δεν συνεπάγεται ότι η Επιτροπή επιβεβαιώνει με κάποιο τρόπο την πραγματολογική ορθότητα του περιεχομένου της πρωτοβουλίας, η οποία αποτελεί αποκλειστική ευθύνη της ομάδας των διοργανωτών της πρωτοβουλίας. Το περιεχόμενο της πρωτοβουλίας εκφράζει μόνο τις απόψεις της ομάδας των διοργανωτών και σε καμία περίπτωση δεν μπορεί να θεωρηθεί ότι αντικατοπτρίζει τις απόψεις της Επιτροπής,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η Ευρωπαϊκή Πρωτοβουλία Πολιτών με τίτλο «Good Clothes, Fair Pay» καταχωρίζεται.
         
         
            Άρθρο 2
            Η παρούσα απόφαση απευθύνεται στην ομάδα διοργανωτών της πρωτοβουλίας πολιτών με τίτλο «Good Clothes, Fair Pay», την οποία εκπροσωπούν η κ. Maeve GALVIN και η κ. Kirsten KOSSEN που ενεργούν ως πρόσωπα επικοινωνίας.
         
         
            Βρυξέλλες, 1η Ιουνίου 2022.
            
               
                  Για την Επιτροπή
               
               Věra JOUROVÁ
               
                  Αντιπρόεδρος
               
            
         
         
            (1)  ΕΕ L 130 της 17.5.2019, σ. 55.
         
            (2)  Ψήφισμα 70/1 της Γενικής Συνέλευσης των Ηνωμένων Εθνών, Transforming our world: the 2030 Agenda for Sustainable Development (Μετασχηματίζοντας τον κόσμο μας: Ατζέντα του 2030 για τη βιώσιμη ανάπτυξη), A/RES/70/1 (25 Σεπτεμβρίου 2015).
         
            (3)  Οδηγία (ΕΕ) 2019/633 του Ευρωπαϊκού Κοινοβουλίου και του Συμβουλίου, της 17ης Απριλίου 2019, σχετικά με τις αθέμιτες εμπορικές πρακτικές στις σχέσεις μεταξύ επιχειρήσεων στην αλυσίδα εφοδιασμού γεωργικών προϊόντων και τροφίμων (ΕΕ L 111 της 25.4.2019, σ. 59).